6 जिलों में बारिश, सिरमौर में हैवी रेन; 25 जून तक खराब रहेगा मौसम
गुजरात के बाद अब राजस्थान में बिपरजॉय कहर बरपा रहा है। राहत की बात यह है कि हिमाचल में इसका आंशिक असर देखने को मिल रहा है। प्रदेश में इसके इम्पेक्ट से कई स्थानों पर बारिश हो रही है। हिमाचल प्रदेश के छह जिलों में भी बीती रात मूसलाधार बारिश हुई।
हिमाचल में बिपरजॉय तूफान का आंशिक असर देखने को मिल रहा है। सोमवार रात 6 जिलों में बारिश हुई। सिरमौर के पांवटा साहिब में सबसे ज्यादा 53.2 मिलीमीटर, धोलाकुआं में 41.5 मिलीमीटर और नाहन ने 22.8 मिलीमीटर रिकॉर्ड की गई।
वहीं शिमला, सोलन, मंडी, बिलासपुर और किन्नौर जिले के कई क्षेत्रों में भी बारिश हुई है। प्रदेश में इसके बाद मौसम सुहावना हो गया है।
थोड़ा कमजोर नजर आ रहा वेस्टर्न डिस्टरबेंस
मौसम विज्ञान केंद्र शिमला की माने तो पहाड़ों पर अगले 5 दिन मौसम खराब रहेगा। पहले 22 और 23 जून के लिए ज्यादातर इलाकों में भारी बारिश का येलो अलर्ट जारी किया गया गया था। मगर, आज जारी ताजा बुलेटिन के मुताबिक, वेस्टर्न डिस्टरबेंस थोड़ा कमजोर पड़ रहा है। अब 24 जून तक कुछेक क्षेत्रों में ही तेज बारिश हो सकती है। इससे मानसून की एंट्री में भी देरी हो सकती है।
अन्य क्षेत्रों में मौसम साफ या कुछेक स्थानों पर हल्के बादल छाए रह सकते हैं। मगर 24 जून को प्रदेश के ज्यादातर क्षेत्रों में बारिश का पूर्वानुमान है।
बिपरजॉय के कारण हुई बारिश
मौसम विज्ञान केंद्र शिमला के निदेशक डॉ. सुरेंद्र पाल ने बताया कि कई क्षेत्रों में हुई बारिश वेस्टर्न डिस्टरबेंस और चक्रवाती तूफान बिपरजॉय​ के असर के कारण हुई है। अगले दो-तीन दिन इसका इंपेक्ट रह सकता है।